**Preken til 4. søndag i treenighetstiden 2020 – HP  
1.Kor 9,24-27 + intro til prekenserie om «Synder og dyder i sommersol»**

Når den gode sommerfølelsen fyller oss, dagene er late og gode og sola skinner, kan det være en kræsjlanding å komme i kirken på en sommersøndag. For bibeltekstene som er satt opp til søndagene om sommeren, er ofte krevende. De stiller krav til oss! Og mang en prestevikar som har sin første sommerjobb, har fått kjørt seg med å skulle forkynne om Guds dom i ferietiden!

Denne sommeren har vi samarbeidet, prestene på Holmlia og jeg, om en prekenserie der vi tar tyren ved hornene. La oss gå ordentlig inn i de tunge temaene! Og derav kommer prekenserien med tittel «Synder og dyder i sommersol», og vi håper at Sigurd Hoels bok fortsatt er en referanse som gir gjenklang, selv om den begynner å bli gammel! Dette er intet mindre enn en prekenserie om dødssyndene. De har spilt en rolle opp gjennom kirkehistorien helt fra 300-tallet, og knyttet an til bibeltekster som nettopp advarer mot disse syndene. I kirkens liv forsvant det med reformasjonen, men så har de i de seinere årene blitt omfavnet av populærkulturen. I den Oscar-nominerte filmen Seven, i Bob Dylans sangtekster, og i komiker Christoffer Schau sitt forsøk med å prøve å leve ut alle dødssyndene. Når jeg nevner dødssyndene for mine tenåringsgutter, kan de nevne dem på rams, for det er kjent stoff i den kulturen de tar inn. I japansk anime og i filmer.

De dukker stadig opp for de har en tidløs aktualitet, og vi kan lett speile samtiden i dødssyndene. I det kristne magasinet Strek har det blitt oppsummert på denne måten: «Fråtseri utspiller seg i overforbruk og klimautslipp, men også i alkoholisme og i overdreven shopping. Begjæret har fritt leide i sexindustrien, TV-underholdning og pornosurfing. Grådighet er roten til finanskrisen og den enkeltes rastløse umettelighet. Vrede innkapsles i terroristens bombebelte, men også i det bitre hjertet. Dovenskap gjør en uberørt overfor verdens lidelse. Misunnelse er mange krigers mor og får oss til å se med «det onde øyet». Hovmod undertrykker folkeslag og løfter enkeltpersonen så høyt at han eller hun ikke er mottakelig for noe».

I dagens bibeltekster mangler det ikke på fortellinger om synd og drama: Om Jakob som presser broren, Esau, og med grådighet og misunnelse snapper førstefødselsretten. Om foreldrene deres, Isak og Rebekka, som elsket hvert sitt barn, det er ikke godt å si om det er vrede eller hovmod som skakk-kjører kjærligheten. Og om den rike mannen Jesus møtte, som eide mye og ikke ville gi det til de fattige, han var vel rammet av både grådighet, begjær og fråtseri.

Sammen med alt dette, får vi så ordene til Paulus om seierskransen. Han trekker parallellen til idrettsutøverne som må nekte seg alt når de skal ut på stadion og konkurrere. Jeg kjenner litt skepsis til dette bildet av et løp som du skal vinne, konkurrering i idrett har aldri vært min gate. Er det kristne livet som et løp? Tja. Men det er samtidig et friskt bilde, fordi det nesten aldri henvises til idrett i Bibelen! Og det har virkelig noe for seg: Idretten har enormt fokus på målet, på prestasjonen. Ingen bryr seg om han som vant bronse, det er gullet som teller. Livet har et mål, det har en retning. Ofte virker livet tilfeldig, små hendelser kan snu opp ned på alt, i så mye er vi utlevert til det som måtte skje. Da har bildet av løpet noe for seg – vi kan sette retning, vi kan trene så vi blir sterke, og det fins en målstrek som ikke bare innebærer at alt blir mørkt, men som innebærer seier. Det er et positivt syn på livet!

Det andre store poenget med bildet av løpet på stadion, er dette at en idrettsutøver må nekte seg mye. Vi kjenner det godt fra toppidretten. Tenk om vi alle kunne se på livet som et løp man må holde seg i form til. Et løp som innebærer at du må nekte deg ting og avstå fra ting du har lyst på. Hvis vi virkelig tenkte sånn, ville klimaproblemene vært borte, for da ville vi ikke ta for oss så mye av jordens ressurser.

Tilbake til dødssyndene, så handler også de om å finne en vei til måtehold. For det er ikke synd å spise mat, men det er synd med fråtseri. Det er ikke synd å ha penger, men det er synd med grådighet. Det er når det går over styr det blir et problem, og det er mange som gjennom historien har pekt på dødssyndenes positive motsats. Vi kaller det dyder. Det motsatte av fråtseri er måtehold. Det motsatte av grådighet er barmhjertighet. Gjennom denne sommeren vil vi se nærmere på disse ordparene, og la bibeltekstene kaste lys over dem. Jeg tror vi vil kunne kjenne igjen våre egne liv, det vi strever med og det vi lengter mot. Det er ikke mulig å leve uten å gjøre bitre erfaringer med misunnelse, latskap eller hovmod. Og mange av oss vil nok kunne se at det er noen av disse ordene, syndene, vi har mer erfaring med eller hang til enn andre. Hvor har mitt livs kamper stått? Har det handlet mye om vrede og motsatsen tilgivelse? Eller kanskje misunnelse og motsatsen velvilje? Kanskje vil vi kunne se at ulike deler av livet har hatt ulike kamper.

Poenget med å sortere synder og laster, er ikke å velte seg i det negative. Men å gjenkjenne det falske og ødeleggende, så en kan få bukt med det. Og den prosessen kan vi i vår sammenheng kalle for omvendelse. Vi vender oss om. Bort fra det drepende, og mot Jesus. Det er et daglig arbeid, å snu seg om. Å orke å se på seg selv, ikke med forakt, men med kjærlighet og med tro på at en kan snu. Vi korrigerer kursen, så den er rettet mot målet igjen, og mot den seierskransen som Paulus skriver om. Seierskransen eier vi allerede, og samtidig må vi kjempe for å få den. Det er den kristne troens dobbelthet. Ikke vær redd for fortapelse og fordømmelse, men kjemp for det gode likevel. Løp mot målet, løp for seier.